1. ปัจจัยความเสี่ยง

ลักษณะความเสี่ยงและมาตรการรองรับผลกระทบ

(1) ความเสี่ยงด้านการบริหาร การจัดการกรณีต้องพึ่งพาผู้บริหารจากภายนอก
สำหรับกิจการโรงแรม

บริษัทย่อย ได้ทำการว่าจ้างผู้บริหารของโรงแรมต่างประเทศในเครือข่าย Hyatt
International Corp. เพื่อทำการบริหารโรงแรมแกรนด์ ไฮแอท เอราวัณกรุงเทพ และ
Marriott International Hotels,Inc. เพื่อทำการบริหาร โรงแรม เจดับบลิว แมริออท
กรุงเทพ และ โรงแรมเรเนซองซ์ เกาะสมุย รีสอร์ท แอนด์
สปาโดยมีการทำสัญญาจ้างบริหารระยะยาว และ ทำหน้าที่ในการกำกับดูแลการบริหาร
จึงอาจจะมีความเสี่ยงที่ผู้บริหารดังกล่าว
มีความถดถอยในความสามารถในการบริหารงานและแข่งขันในระดับสากล
ซึ่งอาจส่งผลกับความสามารถในการบริหารโรงแรมของบริษัทฯ
ให้ได้ตามเป้าหมายที่กำหนดไว้ตามสัญญาได้ อย่างไรก็ตาม
ผู้บริหารโรงแรมดังกล่าวเป็นกลุ่มผู้บริหารที่มีชื่อเสียง มีประสบการณ์
และความชำนาญในการประกอบธุรกิจโรงแรมมานาน
โอกาสที่จะเกิดความถดถอยดังกล่าวจึงมีน้อยมาก แต่ถ้ามีเหตุการณ์ดังกล่าวเกิดขึ้น
บริษัทฯยังสามารถยกเลิกสัญญาจ้างบริหารและจัดหาผู้บริหารโรงแรม ใหม่ในเครือข่ายอื่น
ที่มีชื่อเสียงมาบริหารแทนได้

(2) ความเสี่ยงจากความผันผวนของอัตราแลกเปลี่ยนเงินตราต่างประเทศ

ธุรกิจโรงแรมที่ดำเนินการโดยบริษัทย่อย
มีความเสี่ยงจากอัตราแลกเปลี่ยนเงินตราต่างประเทศที่กระทบกับรายได้ค่าห้องพัก
เนื่องจากสำหรับลูกค้าส่วนใหญ่ของโรงแรมมีการตกลงอัตราค่าห้องพักเป็นสกุลเงินเหรียญสหรัฐ
(โดยรับชำระค่าห้องพักเป็นเงินบาทเทียบเท่าอัตราแลกเปลี่ยนสกุลเงินเหรียญสหรัฐในขณะนั้น)
ความผันผวนของอัตราแลกเปลี่ยนอาจจะส่งผลกระทบต่ออัตราค่าห้องพักของโรงแรม (Average
Room Rate) ที่ได้คาดการณ์ไว้ตามงบประมาณ
จึงอาจจะมีความเสี่ยงที่จะมีรายได้ค่าห้องพักที่น้อยกว่าที่คาดการณ์ไว้นั้นได้
หากค่าเงินบาทเทียบกับเงินเหรียญสหรัฐแข็งขึ้น อย่างไรก็ตาม
จากการควบคุมดูแลนโยบายอัตราแลกเปลี่ยนเงินตราต่างประเทศโดยธนาคารแห่งประเทศไทยนั้น
ได้มีมาตราการดูแลความผันผวนของอัตราแลกเปลี่ยนให้เคลื่อนไหวในวงแคบ
ซึ่งจะช่วยให้ผลกระทบต่อรายได้ค่าห้องพักของโรงแรมดังกล่าวมีไม่มากนัก

(3) ความเสี่ยงจากการเพิ่มต้นทุนการก่อสร้างโครงการใหม่

จากการลงทุนในโครงการก่อสร้างโรงแรมใหม่ บริษัทย่อยที่ดำเนินการอาจประสบความเสี่ยงของ
การปรับตัวสูงขึ้นของราคาวัสดุก่อสร้าง อย่างไรก็ตาม ก่อนเริ่มดำเนินโครงการใหม่
บริษัทฯได้ทำการสำรวจและ
ศึกษาในการความเป็นไปได้ของโครงการเพื่อสร้างความมั่นใจในการดำเนินโครงการนั้นว่าจะได้ผลตอบแทนจากการลงทุนตามที่คาดหวัง
นอกจากนี้ การประมาณการต้นทุนของโครงการแต่ละโครงการนั้น
ยังได้ประมาณการสำรองค่าใช้จ่ายกรณีฉุกเฉิน(Contingency)รวมไว้ส่วนหนึ่งเผื่อการเพิ่มขึ้นของต้นทุนของโครงการด้วย
จึงมั่นใจได้ว่า ความเสี่ยงดังกล่าว จะมีผลกระทบไม่มากนัก

(4) ความเสี่ยงจากอุปทานในธุรกิจที่เพิ่มขึ้น

ธุรกิจโรงแรมเติบโตเพิ่มขึ้นอย่างต่อเนื่องจะส่งผลให้การแข่งขันเพิ่มสูงขึ้น
โดยเฉพาะหากมีการใช้กลยุทธ์ราคาในการแข่งขัน เพื่อแย่งส่วนแบ่งตลาด
ซึ่งอาจส่งผลกระทบกับรายได้และกำไรจากการดำเนินงานธุรกิจโรงแรม
และธุรกิจอาคารสำนักงานและศูนย์การค้า ทั้งนี้ธุรกิจโรงแรมของบริษัทฯ
บริหารโดยผู้บริหารของโรงแรมต่างประเทศกลุ่ม Hyatt International Corp. และ
Marriott International Hotels,Inc. ซึ่งมีประสบการณ์
และความชำนาญในการประกอบธุรกิจโรงแรมมาอย่างยาวนาน
และยังมีฐานลูกค้าของตนเองทั้งในประเทศและต่างประเทศ
รวมทั้งได้ผ่านสถานการณ์ในตลาดการแข่งขันของธุรกิจโรงแรมต่างๆมากมาย
จึงมีความได้เปรียบในการแข่งขันต่อคู่แข่งขันในธุรกิจในหลายๆด้าน
ทำให้เชื่อมั่นได้ว่าจะสามารถบริหารธุรกิจโรงแรมของบริษัทฯ
ภายใต้สภาวะการแข่งขันดังกล่าวได้เป็นอย่างดี ในส่วนของธุรกิจอาคารสำนักงาน และศูนย์การค้า
ถึงแม้การแข่งขันในปัจจุบันจะค่อนข้างสูง
แต่ความต้องการของตลาดยังมีอยู่อย่างต่อเนื่องโดยเฉพาะย่านธุรกิจใจกลางเมือง
ซึ่งทำเลที่ตั้งโครงการของบริษัทฯ ตั้งอยู่บนถนนสายธุรกิจที่สำคัญ และเป็นศูนย์กลางของแหล่งช้อปปิ้ง
ดังนั้น ความเสี่ยงดังกล่าวมีผลกระทบไม่มากนัก และบริหารได้

(5) ความเสี่ยงจากปัจจัยภายนอกที่มีผลกระทบกับธุรกิจโรงแรม

ปัจจัยภายนอกต่างๆ เช่น การก่อการร้าย การเกิดโรคระบาดหรือ ภัยธรรมชาติต่างๆ
ที่มีผลกระทบกับธุรกิจโรงแรมและอุตสาหกรรมการท่องเที่ยวนั้น เป็นสิ่งที่ยากจะหลีกเลี่ยงได้
อย่างไรก็ตามที่ผ่านมานั้นปัจจัยภายนอกดังกล่าว
มีผลกระทบกับการดำเนินธุรกิจโรงแรมของบริษัทฯเพียงในระยะสั้นเท่านั้น ประกอบกับบริษัทฯ
ได้จัดให้มีมาตรการรองรับผลกระทบโดยการจัดทำประกันภัยคุ้มครองความเสี่ยงทุกประเภท (All
risks) และคุ้มครองการขาดรายได้จากการหยุดดำเนินธุรกิจ (Business Interruption)
คุ้มครองภัยจากการก่อการร้าย ดังกล่าวไว้แล้ว นอกจากนี้ โรงแรมของบริษัทฯ
ยังได้มีมาตรการที่รัดกุมในการตรวจตรา ดูแล รักษาความปลอดภัยเพื่อป้องกันภัยจากการก่อการร้าย
รวมทั้งมาตรการป้องกันและระแวดระวังโรคระบาดต่างๆอย่างเหมาะสมด้วย

(6) ความเสี่ยงด้านอัตราดอกเบี้ย

ความเสี่ยงเกี่ยวกับอัตราดอกเบี้ยนี้เกิดขึ้นจากการเปลี่ยนแปลงของอัตราดอกเบี้ยในตลาดในอนาคต
การเปลี่ยนแปลงดังกล่าวจะส่งผลกระทบต่อผลการดำเนินงานและกระแสเงินสดของบริษัทฯ ซึ่ง ณ
31 ธันวาคม 2548 มีเงินกู้ยืมที่มีอัตราดอกเบี้ยลอยตัวอยู่ 1,393 ล้านบาท หรือ 32%
ของเงินกู้ยืมทั้งหมด โดยมีเงินกู้ยืมอีกประมาณ 1,720 ล้านบาท
ที่จะเริ่มปรับเป็นอัตราดอกเบี้ยลอยตัวตั้งแต่สิ้นเดือนกันยายน 2549 เป็นต้นไป ปัจจุบัน
บริษัทฯยังมิได้มีมาตรการใดในการป้องกันความเสี่ยงดังกล่าว อย่างไรก็ตาม
ฝ่ายบริหารอาจพิจารณาใช้ตราสารอนุพันธ์ทางการเงินเพื่อป้องกันความเสี่ยงดังกล่าวหรือใช้มาตรการอื่นๆ
เช่น ออกเสนอขายหุ้นกู้อัตราดอกเบี้ยคงที่ เป็นต้น
(ดูรายละเอียดในหมายเหตุประกอบงบการเงินข้อ 32.2)